Pta-moord: 2de verdagte gesoek ná vrou (95) versmoor is | Netwerk24
Deur Hanti Otto 09 Desember 2019 17:16
Hester (Babsie) Cowley (95)Foto: Facebook
Hester (Babsie) Cowley se lyk is op Vrydag 6 Desember in haar huis gekry. Dit blyk dat sy deur die loop van die nag vermoor en beroof is.
Johannes Cornelius Fourie (47), wat reeds die dag ná die moord aangekeer is, het Maandag in die landdroshof in Pretoria verskyn op aanklagte van moord en huisbraak met die opset om te roof.
Fourie se adres op die klagstaat is dieselfde as dié van Cowley in Flowerstraat, en hy was glo aan haar bekend.
Fourie het Maandag, geklee in ’n uitgerekte grys sweetpakbostuk, aan landdros Thandi Theledi gesê hy praat Afrikaans en wil van gratis regshulp gebruik maak.
Die landdros het aan Kagiso Rancho, die aanklaer, gesê sy merk daar is ’n vorm wat versoek dat Fourie in ’n polisiekantoor, pleks van ’n tronk, aangehou word.
Rancho het verduidelik dat die beskuldigde moontlik verbind word met nog ander sake, wat ondersoek en bevestig moet word.
Hy het bygevoeg dat die staat enige borgtogaansoek sal teenstaan en dat die staat reeds beskik oor ’n verklaring deur die ondersoekbeampte waarin verduidelik word hoekom Fourie nié ’n geskikte kandidaat vir borgtog is nie.
Die saak is vir later die maand uitgestel om vas te stel of enige sake hangend teen hom is en of hy enige vorige veroordelings het.
Volgens bronne is Fourie kort tevore uit die tronk vrygelaat. Dit is egter onbekend waarvoor hy in aanhouding was.
Hy was wel bevriend met Gerhard Papenfus, wat verlede jaar lewenslange tronkstraf vir nog ’n moord in Capital Park opgelê is.
Papenfus was saam met drie ander by die moord op Danie Dreyer (62), ’n oud-Springbokstoeier en -polisieman, betrokke. Dreyer se lyk is in April 2016 in ’n mangat naby Papenfus se huis gevind.
Meer oor: Pretoria | Bejaarde | Versmoor